
–	võttes arvesse oma varasemaid resolutsioone Kongo Demokraatliku Vabariigi (Kongo DV) kohta,
–	võttes arvesse kodaniku- ja poliitiliste õiguste rahvusvahelist pakti, mille Kongo DV ratifitseeris 1976. aastal, ning inimõiguste ja rahvaste õiguste Aafrika hartat,
–	võttes arvesse inimõiguste ülddeklaratsiooni ning põhimõtteid ja suuniseid õiglase kohtumenetluse ja õigusabi õiguse kohta Aafrikas,
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et Belgia ja Kongo kodakondsusega julgeoleku-, sõjaline ja poliitikaekspert Jean-Jacques Wondo kutsuti 2024. aasta veebruaris Kinshasasse juhtima Kongo riikliku luureagentuuri (ANR) reforme;
B.	arvestades, et Wondo vahistati pärast 19. mail 2024 toimunud ebaõnnestunud riigipööret ning teda süüdistati selles, et ta oli selle „vaimne autor“, kuigi ta on järjepidevalt kinnitanud, et on süütu; arvestades, et süüdistused põhinesid sunniviisiliselt saadud ebausaldusväärsetel tunnistustel;
C.	arvestades, et 13. septembril 2024 määras sõjaväekohus kohtumenetluse käigus, mis mõisteti laialdaselt hukka nõuetekohase menetluse raskete rikkumiste ja usaldusväärsete tõendite puudumise eest, Wondole ja 36 teisele isikule karistuseks surmanuhtluse;
D.	arvestades, et Wondo tervis on vahi all olles tõsiselt halvenenud ja ta vajab arstiabi;
E.	arvestades, et Kongo DV tühistas 2024. aasta märtsis surmanuhtluse moratooriumi, mis tõi kaasa surmanuhtluste arvu järsu suurenemise, kuigi see on vastuolus Kongo DV kohustustega, mis tulenevad rahvusvahelisest inimõigustealasest õigusest;
1.	mõistab teravalt hukka surmanuhtluse määramise Wondole ja teistele isikutele ning nende õiglase kohtumenetluse õiguse raske rikkumise;
2.	nõuab tungivalt, et Kongo DV valitsus tühistaks surmaotsused viivitamata, kehtestaks taas surmanuhtluse moratooriumi ja võtaks meetmeid surmanuhtluse täielikuks kaotamiseks;
3.	väljendab sügavat muret Wondo tervise halvenemise pärast ning nõuab, et ta saaks kohe arstiabi ja vabastataks viivitamata;
4.	mõistab hukka sõjaväekohtute väärkasutamise Wondo üle õigusemõistmiseks ning kutsub Kongo DVd üles viima oma kohtupraktika kooskõlla rahvusvaheliste ja piirkondlike inimõigustealaste kohustustega;
5.	kordab, et on kategooriliselt vastu surmanuhtlusele mis tahes asjaoludel, ja nõuab selle ülemaailmset kaotamist;
6.	julgustab ELi delegatsiooni Kinshasas, Euroopa välisteenistust ja liikmesriikide välisministreid suurendama koostööd Kongo DV ametivõimudega ning panema sealjuures rõhku inimõiguste, kohtute sõltumatuse ja õigusriigi põhimõtte austamisele;
7.	nõuab Kongo DVs süsteemsete reformide elluviimist, et muuta kohtud sõltumatuteks, õiglasteks ja tõhusateks institutsioonideks, mis tagavad nõuetekohase menetluse ja põhiõiguste kaitse;
8.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, Kongo Demokraatliku Vabariigi valitsusele ja parlamendile, Aafrika Liidule ning muudele asjakohastele rahvusvahelistele organitele.

